**Peterd Község Önkormányzata Képviselő-testületének 4/2017. (IV.6.) önkormányzati rendelete a hivatali helyiségen kívüli, valamint a hivatali munkaidőn kívül történő házasságkötés engedélyezésének szabályairól, az anyakönyvvezető részére fizetendő díj mértékéről**

Peterd Község Önkormányzatának Képviselő-testülete az Alaptörvény 32. cikk (1) bekezdés a) pontjában meghatározott feladatkörében eljárva, az anyakönyvi eljárásról szóló 2010. évi I. törvény 96.§.-ában kapott felhatalmazás alapján az alábbiakat rendeli:

1. **Általános rendelkezések**

1.§ E rendelet hatály Peterd Község Önkormányzata illetékességi területén házasságot kötő természetes személyekre, továbbá az Újpetrei Közös Önkormányzati Hivatal alkalmazásában álló anyakönyvvezetőkre terjed ki.

2.§. E rendelet alkalmazásában

a) hivatali helyiség: Peterd Község Önkormányzata által biztosított az anyakönyvi esemény lebonyolítására alkalmas helyiség. (7766. Peterd, Fő u 66.. szám alatti helyiség) az Újpetrei Közös Önkormányzati Hivatal hivatali helyisége (7766. Újpetre, Kossuth L.u.113.) , Házasságkötő terem (7766. Újpetre, Kossuth L.u. 26.)

b) hivatali munkaidő: Újpetrei Közös Önkormányzati Hivatalának Ügyrendjében meghatározott munkarendje,

c) többletszolgáltatás: házasságkötés hivatali helyiségen kívüli, továbbá hivatali

helyiségben hivatali munkaidőn túl történő lebonyolításához anyakönyvvezető

biztosítása.

1. **A hivatali helyiségen kívüli, valamint a hivatali munkaidőn kívül történő házasságkötés engedélyezésének szabályai**

3.§. (1) Házasságkötés – a Munka Törvénykönyvében meghatározott munkaszüneti nap

kivételével – hivatali munkaidőn kívül hétfőtől csütörtökig naponta 16.00 -19.00 óráig, pénteki napon 13.00-19.00 óráig, szombati napon 10.00 - 20.00 óráig terjedő időszakban tartható.

 (2) Hivatali helyiségen kívüli vagy hivatali munkaidőn túl történő házasságkötést az

 elektronikus anyakönyvi rendszerből generált irattal kell kérelmezni.

 (3) Hivatali helyiségen kívüli helyszínen a házasságkötés akkor engedélyezhető, ha a

 házasságkötés méltósága, tekintélye nem csorbul, továbbá a személyes adatok és az

anyakönyvi alapiratok megfelelő védelme biztosított. Az engedély kiadása előtt az eljáró anyakönyvvezető köteles meggyőződni a megjelölt helyszínnek az esemény lebonyolítására való alkalmasságáról.

 (4) Hivatali helyiségen kívüli vagy hivatali munkaidőn túl történő házasságkötés iránti

 kérelem ügyében a jegyző az anyakönyvvezetővel történő egyeztetést követően dönt.

 (5) Hivatali helyiségen kívüli házasságkötéshez az anyakönyvvezető közreműködése olyan,

 a tulajdonos hozzájáruló nyilatkozata alapján magántulajdonban lévő ingatlanban is

 engedélyezhető, amely alkalmas az eseményhez méltó körülmények biztosítására,

 valamint eleget tesz a jogszabályban előírt követelményeknek.

 (6) Hivatali helyiségen kívüli házasságkötéshez az anyakönyvvezető nem zárt térben

történő közreműködése akkor engedélyezhető, ha a hivatali helyiségen kívüli helyszínen történő anyakönyvvezetői közreműködést ellehetetlenítő körülmények bekövetkezése esetén az eseménye lebonyolítására alkalmas helyiség (esőhelyszín) rendelkezésre áll.

 (7) Hivatali helyiségen kívüli vagy hivatali munkaidőn túl történő házasságkötéshez az

 anyakönyvvezető közreműködése akkor engedélyezhető, ha az a korábban

 előjegyzésbe vett házasságkötést, vagy az anyakönyvvezető munkakörének ellátását

 nem akadályozza.

 (8) Egyházi szertartások helyszínén házasságkötés nem tartható.

1. **Házasságkötés miatti többletszolgáltatásokért**

**fizetendő díjak**

4.§ (1) Házasságkötés hivatali helyiségben hivatali munkaidőben történő lebonyolítása

díjmentes. Peterd Község Önkormányzata térítésmentesen biztosítja az ünnepség céljára megfelelően berendezett helyiséget, ünnepi beszédet és gépzenét.

 (2) Házasságkötés hivatali helyiségen kívüli helyszínen, hivatali helyiségben hivatali

 munkaidőn túl történő lebonyolításáért az 1. számú mellékletben meghatározott díjat

 kell fizetni.

 (3) A házasulandók valamelyikének közeli halállal fenyegető egészségi állapota fennállása

 esetén az eseményeknek a hivatali helyiségben kívüli, illetve hivatali munkaidőn túl

 történő megtartása díjmentes.

 (4) A (2) és (3) bekezdésben meghatározott díjat a Peterd Község Önkormányzata

 bankszámlájára banki átutalással vagy készpénz-átutalási megbízással, vagy

házipénztárba történő befizetéssel lehet megfizetni. A befizetést igazoló iratot az

anyakönyvvezetőnek a házasságkötés időpontját megelőzően 5 napon belül be kell

mutatni, aki a bemutatott iratról készített fénymásolatot az anyakönyvi alapirathoz

csatolja.

 (5) A házasságkötés iránti kérelem elutasítása esetén a befizetett díjat a kérelmező részére 5

 munkanapon belül vissza kell utalni.

5.§. (1) A szolgáltatás igénybevevői a 4.§ (2) bekezdésben megállapított díj teljes összegének

 visszatérítésére jogosultak, amennyiben a házasságkötési szándékra vonatkozó

 bejelentésüket a hivatali helyiségen kívüli, valamint a hivatali munkaidőn túl történő

 házasságkötés tervezett időpontját megelőzően legalább 10 munkanappal korábban,

 írásban visszavonják.

 (2) ) A szolgáltatás igénybevevői a 4.§ (2) bekezdésben megállapított díj 50 %-ának visszatérítésére jogosultak, amennyiben a házasságkötési szándékra vonatkozó

 bejelentésüket a hivatali helyiségen kívüli, valamint a hivatali munkaidőn túl történő

 házasságkötés tervezett időpontját megelőzően legalább 5 munkanappal korábban,

 írásban visszavonják.

 (3) Amennyiben a szolgáltatás igénybevevői a házasságkötési szándékra vonatkozó

 bejelentésüket a (2) bekezdésben meghatározott időpontot követően, vagy egyáltalán

 nem vonják vissza, és a házasságkötésre nem kerül sor, a szolgáltatás igénybevevői a

 díj visszatérítésére nem jogosultak.

1. **Az anyakönyvvezető köztisztviselő díjazása**

6.§. (1) Hivatali munkaidőn kívüli valamint hivatali helyiségen kívül lebonyolított

 házasságkötésnél közreműködő anyakönyvvezetőt anyakönyvi eseményenként bruttó

 15.000,-Ft díjazás illeti meg.

 (2) A díjazás kifizetése havonta utólag történik.

1. **Záró rendelkezések**

7.§ (1) A rendelet a kihirdetést követő napon lép hatályba.

 (2) A rendelet mellékletében meghatározott díjat a rendelet hatálybalépését követően

 bejelentett hivatali helyiségen kívüli, valamint a hivatali munkaidőn túl történő

 házasságkötés esetén kell alkalmazni.

 (3) A rendelet hatályba lépésével hatályát veszti a házasságkötés létesítésének hivatali

 helyiségen kívüli, valamint a hivatali munkaidőn kívül történő engedélyezésének

 szabályairól, valamint az azokért fizetendő díjak mértékéről szóló 3/2011.(III.25.)

 számú önkormányzati rendelet.

 Koskáné Barka Ibolya Csalos Beáta

 polgármester jegyző

A rendeletet a képviselő-testülete a 2017. március 30-i ülésén fogadta el. Kihirdetésre került 2017. április 6-án.

 Csalos Beáta

 jegyző

1. számú melléklet

**A házasságkötés díjának összege**

1. Házasságkötés hivatali helyiségen kívüli, valamint hivatali munkaidőn kívüli lebonyolításának díja 20.000,-Ft